अपने शब्दों को स्मरणीय बनाकर उन्हें एक लम्बी आयु दें
यह अकेला मैं ही नहीं था, जिसका मुंह आश्चर्य से खुला रह गया था, और भी कई लोग थे। यहां तक कि अमिताभ बच्चन और कांचीपुरम् मठ के स्वर्गीय स्वामी जयेंद्र सरस्वती भी चकित थे। N. Raghuraman's column - Give your words a long life by making them memorable
यह अकेला मैं ही नहीं था, जिसका मुंह आश्चर्य से खुला रह गया था, और भी कई लोग थे। यहां तक कि अमिताभ बच्चन और कांचीपुरम् मठ के स्वर्गीय स्वामी जयेंद्र सरस्वती भी चकित थे। मुम्बई की साउथ इंडियन एजुकेशन सोसायटी के उस खचाखच भरे प्रोग्राम में सब निस्तब्ध थे। दिवंगत मंत्री सुषमा स्वराज राम और रावण के द्वारा युद्ध शुरू करने से पहले देवाधिदेव शिव की आराधना के लिए अपने-अपने द्वारा रचे गए स्तोत्र का पाठ कर रही थीं।
उन्होंने बहुत सहज तरीके से यह बताए बिना कि यह स्तोत्र किसने रचा है, उसका ओजस्वी पाठ किया : जटा टवी गलज्जलप्रवाह पावितस्थले गलेऽव लम्ब्यलम्बितां भुजंगतुंग मालिकाम्‌। डमड्डमड्डमड्डमन्निनाद वड्डमर्वयं चकारचण्डताण्डवं तनोतु नः शिव: शिवम्‌ ॥1॥ 
फिर वे रुकीं और अपने स्वर को थोड़ा कोमल बनाते हुए अगला स्तोत्र पढ़ा : नमामिशमीशान निर्वाणरूपं विभुं व्यापकं ब्रह्मवेदस्वरूपम् निजं निर्गुणं निर्विकल्पं निरीहं चिदाकाशमाकाशवासं भजेऽहम् ॥1॥ उन्होंने हमारी ओर देखा और कहा, अगर पांच साल के किसी बच्चे से पूछें कि इन स्तोत्रों की रचना किसने की है, तो वो बिना कोई भूल किए बता देगा कि पहला रावण ने पढ़ा है और दूसरा वाला श्रीराम ने। उनके भाषण के बाद मेरी उनसे लंबी चर्चा हुई, जिसमें उन्होंने विस्तार से बताया कि किस तरह से रावण द्वारा चुने शब्दों और उनकी ध्वनियों से अहंकार झलकता है, वहीं श्रीराम के शब्दों में समर्पण का भाव था।
उन्होंने इन दो महान व्यक्तित्वों- एक तो स्वयं प्रभु और दूसरे शिव के सबसे बड़े आराधक- के मानवीय गुणों को अलग-अलग करके समझाया। पूजा या अर्चना करते समय देहभाषा अनुरोध की होनी चाहिए कि क्या मैं आपके चरणों में पुष्प अर्पित कर सकता हूं। उससे यह भाव उत्पन्न नहीं होना चाहिए कि देखिए, मैं आपके लिए किसी स्थान से विशेष लाए सर्वश्रेष्ठ फूलों को ही अर्पित कर रहा हूं।
मैंने सुषमाजी को अनेक बार सुना है और मैं जानता हूं कि संस्कृत का उनका ज्ञान कितना प्रखर है। इसके बावजूद उनकी ये स्पीच सर्वश्रेष्ठ थी और मैं इसे आजीवन शब्दश: याद रखूंगा। उसका मुझ पर और मुझे विश्वास है कि अन्य लोगों पर भी गहरा प्रभाव पड़ा था। यह प्रभाव कि अपने दृष्टिकोण को व्यक्त करने के लिए शब्दों का प्रयोग कैसे करें। 
सोमवार रात, जी5 पर नए फिल्मकार अपूर्व सिंह कार्की की फिल्म ‘सिर्फ एक बंदा काफी है’ देखते हुए मुझे सुषमाजी के साथ बिताए उन तीन घंटों की याद हो आई। मैं मनोज बाजपेयी के उस मोनोलॉग को कभी नहीं भूल सकूंगा, जिसे वे फिल्म के अंत में बोलते हैं। वे जज के सामने कहते हैं कि मैं रामायण की एक छोटी-सी कहानी से बात पूरी करूंगा।
रणभूमि में रावण धराशाही हो गया था, लेकिन शरीर में प्राण शेष थे। वह शिव से प्रार्थना करता है कि उसे मुक्ति दें, लेकिन शिव हठपूर्वक प्रकट नहीं होते हैं। तब मां पार्वती शिव को मनाने का यत्न करती हैं कि वे अपने सबसे बड़े आराधक को मुक्ति दें। शिव उन्हें समझाते हैं कि रावण ने महापाप किया है। सीता का अपहरण पाप है, लेकिन इसे मैं महापाप की श्रेणी में नहीं रखता।
महापाप है साधु का वेश धरकर अपहृत करना। मेरे लिए यह डायलॉग शब्दों के शक्ति-प्रदर्शन पर आधारित कोई कोर्टरूम ड्रामा भर नहीं था। यह 1993 की फिल्म ‘दामिनी’ के डायलॉग तारीख पे तारीख जितना प्रभावशाली भले न हो, लेकिन कहीं अधिक अर्थपूर्ण है और बहुत अच्छी तरह से रेखांकित करता है कि मनुष्य को अपना जीवन कैसे बिताना चाहिए। 
फंडा यह है कि अपने शब्दों, जीवन और कार्यों को इतना अर्थपूर्ण बनाएं कि जिससे भी उनका सामना हो, उसे वो आजीवन याद रहें। संक्षेप में, अपने शब्दों को स्मरणीय बनाकर उन्हें एक लम्बी आयु दें। 